El Cinema Tívoli tanca la cartellera de maig amb la sentència final de Misión Imposible
2025-07-24

El Cinema Tívoli de Burjassot acomiadarà la cartellera de maig oferint al públic una generosa dosi d’acció i adrenalina, amb la programació d’un de les estrenes més esperades de la temporada. Amb una programació especial de dijous a diumenge, aterra al cinema local Misión imposible: sentencia final, l’octau lliurament d’una de les sagues d’acció més emblemàtiques del cinema contemporani.

Exhibida per primera vegada en el recent Festival de Cannes, la pel·lícula dirigida per Christopher McQuarrie i protagonitzada de nou, huit pel·lícules i 29 anys després, per Tom Cruise, es projectarà al Cinema Tívoli amb un total de set sessions. Hi haurà una projecció especial el dijous 22 de maig, a les 22.00 hores, moment de l’estrena mundial als cinemes europeus, mentres que les sessions continuaran el divendres 23 i el dissabte 24, a les 19.00 i 22.30 hores, i el diumenge 25 a les 16.30 i 19.30 hores.

La superproducció reprén les peripècies de l’agent Ethan Hunt allí on van quedar en l’anterior Sentència mortal. Part 1 (2023) i amb una nova amenaça global: una intel·ligència artificial descontrolada posa en risc l’equilibri de les principals potències mundials. Ethan Hunt i el seu equip de l’FMI s’embarquen en una missió per a localitzar i neutralitzar este perill, en una carrera contra el temps que combina espionatge, acció trepidant i dilemes morals. La cinta està recomanada per a majors de 12 anys.

Les entrades, amb un preu únic de quatre euros, estan disponibles en la pàgina web del Cinema Tívoli i també en la taquilla, des de mitja hora abans de l’inici de cada projecció.